Ингеборг Бахман
Призоваване на Голямата мечка

Превод от немски: Венцеслав Константинов, —

chitanka.info

Голяма мечко, слез на земята, рунтава нощ,

облачно космато животно с древни очи,

звездни очи,

от гъсталака изникват и блясват

ноктите на твоите лапи,

звездни нокти,

зорко пазим стадата,

от теб омагьосани, не се доверяваме

на уморените ти хълбоци и на острите

полуоголени зъби,

стара мечко.

Една шишарка: вашият свят.

Вие: люспите по нея.

Аз ги роня, търкалям ги

от елите в началото

към елите в края,

сумтя срещу тях, докосвам ги с муцуна

и с лапи ги сграбчвам.

Страхувайте се или не се страхувайте!

Пуснете подаянието в паничката и кажете

на слепеца една добра дума,

та да държи мечката вързана.

И подправете агнетата добре.

Че възможно е тази мечка

да се отскубне, да не заплашва повече,

а да подгони всички шишарки, нападали

от елите, големи, крилати,

сгромолясали се от рая.

1955

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.